**Aaliyah** (oik. **Aaliyah Dana Haughton**; 16. tammikuuta 1979 Brooklyn, New York – 25. elokuuta 2001 Abaco, Bahama) oli yhdysvaltalainen laulaja, tanssija ja näyttelijä. Hän kuoli 22-vuotiaana lento-onnettomuudessa Bahamalla musiikki­videon kuvauksiin liittyvällä matkalla.

Varhainen elämä
---------------

Aaliyah Dana Haughton syntyi vuonna 1979 Brooklynissa New Yorkissa. Hän oli Diane ja Michael Haughtonin toinen ja nuorin lapsi.*lähde?* Aaliyahin ollessa viisi­vuotias perhe muutti Detroitiin Michiganiin.*lähde?*

Aaliyah alkoi esiintyä jo nuorena ja kilpaili muun muassa 11-vuotiaana kyky­ohjelma *Star Searchissa* sisään 1989. Hän esiintyi samana vuonna myös Las Vegasissa setänsä Barry Hankersonin entisen vaimon Gladys Knightin kanssa.

Ura
---

Aaliyah’n debyyttialbumi *Age Ain’t Nothing but a Number* julkaistiin vuonna 1994, jolloin hän oli vasta 15-vuotias. Albumia oli tuottamassa R&B-laulaja R. Kelly, jonka kanssa Aaliyah’n huhuttiin salaa avioituneen alaikäisyydestään huolimatta. Vibe-lehti julkaisi parin 31. elokuuta 1994 Illinoisissa päivätyn avioliittotodistuksen, jossa Aaliyah’n iäksi oli merkitty 18. Avioliitto kuitenkin kumottiin seuraavan vuoden helmikuussa Aaliyah’n vanhempien toimesta. Hän itse ei halunnut kommentoida suhdettaan Kellyyn.

Albumia *Age Ain’t Nothing but a Number* myytiin platina­levyyn oikeutettavan määrän. Sen suosio perustui erityisesti menestyneille äänitteille "Back & Forth" ja "At Your Best (You Are Love)". Aaliyah’n toinen albumi *One in a Million* julkaistiin vuonna 1996, ja sitä myytiin yli kaksi miljoonaa kappaletta. Sitä oli tuottamassa Timbaland, ja sillä vieraili muun muassa rap-artisti Missy Elliott.

Aaliyah äänitti vuonna 1997 *Anastasia*-elokuvan teemakappaleen "Journey to the Past" ja esitti sen myös Oscar-gaalassa, jossa kappale oli ehdolla parhaasta laulusta. Aaliyah levytti elokuvaan *Eläintohtori* (1998) kappaleen "Are You That Somebody?", joka nousi R&B-listojen ykköseksi ja toi Aaliyah’lle ensimmäinen Grammy-ehdokkuutensa. Hän päätyi elokuviin ja näytteli toimintaelokuvassa *Romeon on kuoltava* (2000). Hän myös tuotti elokuvan soundtrackin ja esitti singlen "Try Again", mistä hän sai toisen Grammy-ehdokkuutensa.

Aaliyah’n kolmas albumi *Aaliyah* julkaistiin heinä­kuussa 2001. Se nousi Billboardin albumi­listan toiseksi. Samana vuonna hän näytteli pää­osaa vampyyri­elokuvassa *Kadotettujen kuningatar*. Sen jälkeen hän sai roolin *Matrixin* kahteen jatko-osaan. Aaliyah oli ehtinyt kuvata osan *The Matrix Reloadedin* kohtauksista ennen kuolemaansa. Hänen korvaajakseen valittiin Nona Gaye.

Aaliyah’n oli tarkoitus esiintyä elo­kuvassa *Honey*, mutta hän kuoli juuri ennen kuvausten alkamista paluu­lennolla "Rock the Boat" -musiikki­videon kuvausten jälkeen.

Kuolema
-------

Aaliyah sai surmansa 25. elokuuta 2001 lento-onnettomuudessa Abacon saarella Bahamalla ollessaan paluu­matkalla musiikkivideonsa kuvauksista. Cessna 402 -tyyppisessä pien­lento­koneessa oli kaikkiaan yhdeksän henkilöä, jotka kaikki kuolivat heti nousun jälkeen tapahtuneessa maahan­syöksyssä. Lento­koneessa oli runsas yli­kuormitus (320 kg) eikä sitä ollut huollettu määräysten mukaisesti. Lisäksi mies­pilotin verestä löytyi alkoholi- ja kokaiinijäämiä eikä hänen lento­lupansa ollut kunnossa. Kuoleman­syyn­tutkimuksen mukaan Aaliyah oli saanut pahoja palo­vammoja ja kovan iskun päähänsä. Lisäksi hän kärsi pahasta šokista ja hänellä oli heikko sydän. On luultavaa, ettei Aaliyah olisi toipunut saamistaan vammoista, vaikka olisikin jäänyt henkiin. Aaliyah’n hautajaiset pidettiin 31. elokuuta 2001.

Diskografia
-----------

*Pääartikkeli: Aaliyah’n diskografia*
Studioalbumit
* *Age Ain’t Nothing but a Number*  (1994)
* *One in a Million*  (1996)
* *Aaliyah*  (2001)

Filmografia
-----------

* *Romeon on kuoltava* (2000)
* *Kadotettujen kuningatar* (2002)

Lähteet
-------

1. ↑   "Aaliyah Star Search Performance 1989". fi-FI
2. 1 2 3 4  Aaliyah Biography *Biography*.  12.2.2021. A&E Television Networks. Viitattu 23.3.2021. (englanniksi)
3. ↑  Anees, Saira & Kramer, Carolyn: Gone Before 30: Stars Who Died Young *ABC News*.  29.1.2008. Viitattu 19.7.2011. (englanniksi)
4. ↑  Aaliyah: Latest Victim of Crashes That Cut Short Fame – Obituary *Ebony*.  11/2001.  Arkistoitu 28.8.2011. Viitattu 19.7.2011. (englanniksi)
5. ↑  Perrone, Pierre: Aaliyah *The Independent*.  27.8.2001. Lontoo. Viitattu 19.7.2011. (englanniksi)
6. ↑  Abbey Goodman: Aaliyah's ’Matrix’ Role to Be Given to Nona Gaye *MTV*.  11.4.2002. Viitattu 23.3.2021. (englanniksi)
7. ↑  Schumacher-Rasmussen, Eric: Aaliyah Killed in Plane Crash *MTV*.  26.8.2001. Viitattu 19.7.2011. (englanniksi)
8. ↑  Moss, Corey: Cocaine, Alcohol Found in Pilot of Aaliyah’s Plane *MTV*.  16.7.2002. Viitattu 19.7.2011. (englanniksi)
9. ↑  Coroner Delivers Verdict Over Aaliyah Death Crash *New Musical Express*.  20.11.2003. Viitattu 19.7.2011. (englanniksi)
10. ↑  Reid, Shaheem: Fans, Artists Pay Last Respects to Aaliyah *MTV*.  31.8.2001.  Arkistoitu 8.2.2011. Viitattu 19.7.2011. (englanniksi)

Aiheesta muualla
----------------

* Kuvia tai muita tiedostoja aiheesta **Aaliyah** Wikimedia Commonsissa

* Kotisivut (englanniksi)
* Aaliyah Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Suomi (KANTO)
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Elonet
* Yle

 |
|  |
| Muut | 
* IdRef

 |

 |